钦定古今图书集成/历象汇编/庶征典/第131卷 > 王充论衡 > 《论都城积水疏》李纲
## 钦定古今图书集成/历象汇编/庶征典/第131卷 > 王充论衡 > 《论都城积水疏》李纲

臣伏睹陛下以积水暴集，淹浸民居，迫近都城，累降
御笔处分，遣官固护堤防，拯济漂溺，仰见陛下圣虑
焦劳，曲尽防患之理。臣窃谓国家都汴，百有六十馀
年，未尝有变故，今事起仓卒，远迩惊骇，诚大异也。臣
尝躬谒郊外，窃见积水之来，自都城以西，漫为巨浸，
东拒汴堤，停蓄深广，湍悍浚激，东南而流，其势未已。
以宗庙社稷之灵，恃雉堞防守之固，万无他虞。然或
浸淹旬时，因以风雨，有不可不虑者。此诚陛下寅畏
天戒，博询众谋之时，而群臣竭智效力，捐躯报国之
秋也。累日以来，倾耳以听，缺然未闻，臣窃怪之。夫变
异不虚发，必有感召之繇；灾害非易御，必有销去之
策。《周官》于国危，则有大询之礼。臣愚“伏望陛下断自
渊衷，特诏廷臣各具所见以闻，择其可采者，非时赐
对，特加施行。因众智，协众力，济危图安，上以答天地
之戒，下以慰亿兆之心，天下不胜幸甚。”臣仰荷陛下
天地父母之恩，亲加识擢，得侍清光。常思奋不顾身，
以徇国家之急，辄有己见急切利害，事须面奏。伏望
圣慈降旨，阁门，许臣“来日因侍立次直前奏事，庶几
得尽狂瞽，仰裨圣意之万一。”